Христо Смирненски
Маскарадни конфети

chitanka.info

Маскарадни конфети[0]

На Stol

1

Ненадейно чародейна,

сред конфетен пъстър дъжд,

влезна ти и обич грейна

в погледа на всеки мъж.

В миг на пръсти завърте се

и сред шумната игра

шепот смътен се понесе

за примамващи бедра.

Кой ли с поглед не обгърна

твоя гъвкав, строен стан?

Кой след теб не се извърна

от възторг полупиян?…

Грациозна, чародейна,

сред конфетен пъстър дъжд,

влезна ти и пламък грейна

в погледа на всеки мъж.

2

Пропиля се пак нощта

в многозвучен маскарад;

в странна, тежка пустота

тъне столичният град.

Гаснат янтарни звезди,

потопени в тиха скръб;

демон зъл над мене бди

и размахва кървав сръп.

Блед, замислен аз вървя

в сива някаква мъгла

и стократно те зовя:

„Чародейнице, ела!“

От неведома тъга

(от мастика и коняк)

тъй пиян съм и сега

ето ме пред твоя праг.

Сам-самотен у зори

спрях пред тежките врати;

отвори ми, отвори,

приюти ме, приюти!…

… Гаснат янтарни звезди,

отминава си нощта,

стар стражар над мене бди

и се чуди с пръст в уста.

[0] Публикация: Кво да е. Седмичен хумористичен вестник. София, г. IX, бр. 404 от 29 февруари 1920 г., с подпис: Лорд Дж. Шокинг.

Стихотворението е посветено на Stol — псевдоним на Стефан Странски, сътрудник на в. „Кво да е“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.